**REGULAMENT**

**de efectuarea serviciului de transport public judeţean de persoane prin curse regulate, în judeţul Argeş**

**Cuprins**

[**CAPITOLUL I** 3](#_Toc89163949)

[**Dispoziţii generale** 3](#_Toc89163950)

[**CAPITOLUL II** 8](#_Toc89163951)

[**Efectuarea transportului public judeţean** 8](#_Toc89163952)

[SECŢIUNEA 1 8](#_Toc89163953)

[Principiile şi obiectivele efectuării transportului public judeţean 8](#_Toc89163954)

[SECŢIUNEA a 2-a 9](#_Toc89163955)

[Licenţe, autorizaţii şi alte documente 9](#_Toc89163956)

[necesare pentru efectuarea transportului public judeţean 9](#_Toc89163957)

[SECŢIUNEA a 3-a 12](#_Toc89163958)

[Siguranţa rutieră 12](#_Toc89163959)

[SECŢIUNEA a 4-a 14](#_Toc89163960)

[Condiţii privind efectuarea transportului public judeţean de persoane prin curse regulate 14](#_Toc89163961)

[SECŢIUNEA a 5-a 19](#_Toc89163962)

[Verificarea, monitorizarea şi controlul prestării serviciului de transport public judeţean prin curse regulate de către operatorii de transport 19](#_Toc89163963)

[**CAPITOLUL III** 21](#_Toc89163964)

[**Drepturi şi obligaţii** 21](#_Toc89163965)

[SECŢIUNEA 1 21](#_Toc89163966)

[Drepturile şi obligaţiile operatorilor de transport 21](#_Toc89163967)

[SECŢIUNEA a 2 - a 24](#_Toc89163968)

[Drepturile şi obligaţiile Consiliului Judeţean faţă de operatori 24](#_Toc89163969)

[SECŢIUNEA a 3 - a 24](#_Toc89163970)

[Drepturile şi obligaţiile utilizatorilor 24](#_Toc89163971)

[**CAPITOLUL IV** 25](#_Toc89163972)

[**Indicatori de performanţă** 25](#_Toc89163973)

[**CAPITOLUL V** 26](#_Toc89163974)

[**Răspunderi şi sancţiuni** 26](#_Toc89163975)

[**CAPITOLUL VII** 27](#_Toc89163976)

[**Dispoziţii finale şi tranzitorii** 27](#_Toc89163977)

# **CAPITOLUL I**

# **Dispoziţii generale**

**Art. 1. (1)** Prezentul regulament pentru efectuarea serviciului de transport public judeţean de persoane prin curse regulate, în judeţul Argeş, denumit în continuare regulament, a fost elaborat avându-se în vedere prevederile:

- Legii nr. 92/2007 a serviciilor de transport persoane în unitățile administrativ-teritoriale, cu modificările şi completările ulterioare;

- Legii serviciilor comunitare de utilităţi publice nr. 51/2006, cu modificările şi completările ulterioare;

- Ordinului comun 131/1401/2019 al A.N.R.S.C. şi A.N.A.P. privind documentele standard şi contractul-cadru care vor fi utilizate în cadrul procedurilor de delegare a gestiunii serviciului public de transport de persoane în unităţile administrativ-teritoriale, realizat cu autobuze, troleibuze şi/sau tramvaie;

- Ordinului ministrului transporturilor nr. 972/2007 pentru aprobarea Regulamentului-cadru pentru efectuarea transportului public local şi a Caietului de sarcini-cadru al serviciilor de transport public local şi ale altor acte normative din domeniul transporturilor;

- Ordonanței Guvernului nr. 27/2011 privind transporturile rutiere.

**(2)** Serviciul de transport public judeţean de persoane prin curse regulate la nivelul judeţului Argeş, face parte din sfera serviciilor comunitare de utilitate publică şi cuprinde totalitatea acţiunilor şi activităţilor de utilitate publică şi de interes economic şi social general desfăşurate la nivelul judeţului sub controlul, conducerea sau coordonarea Consiliului Judeţean Argeş, în scopul asigurării transportului public judeţean de persoane.

**(3)** Prezentul regulament stabileşte cadrul juridic unitar privind efectuarea serviciilor de transport public județean de persoane şi definește modalităţile şi condiţiile ce trebuie îndeplinite pentru efectuarea serviciului, indicatorii de performanţă, condiţiile tehnice, precum şi raporturile dintre operatorii de transport rutier şi utilizatorii serviciilor, precum şi cele dintre operatorii de transport rutier şi Consiliul Judeţean Argeş.

**(4)** Prevederile prezentului regulament, elaborate în conformitate cu prevederile legale în vigoare din domeniul transporturilor rutiere se aplică serviciilor de transport public judeţean de persoane prin curse regulate efectuate cu autobuze în judeţul Argeş.

**(5)** Serviciile de transport public judeţean se pot efectua numai în condiţiile respectării prevederilor prezentului regulament, ale Caietului de sarcini al serviciului de transport public judeţean, ale reglementărilor naţionale şi ale Uniunii Europene în vigoare din domeniul transporturilor rutiere, precum şi ale acordurilor şi convenţiilor internaţionale la care România este parte.

**(6)** Regulamentul prevăzut la alin. (1) are ca obiect stabilirea regulilor de organizare şi funcţionare a serviciului de transport judeţean de persoane prin curse regulate, denumit în continuare, **Serviciul**.

**(7)** În toate raporturile generate de executarea serviciului de transport judeţean de persoane, protecţia vieţii umane şi a mediului este prioritară.

**Art. 2. (1)** Serviciul se organizează şi funcţionează cu respectarea următoarelor principii:

1. promovarea concurenței între operatorii de transport, cărora li s-a atribuit gestiunea serviciului;
2. garantarea accesului egal și nediscriminatoriu al operatorilor de transport la piața serviciului public de transport județean;
3. optimizarea funcţionării pieţei transportului public judeţean prin curse regulate prin asigurarea unui cadru concurenţial normal, dinamic şi loial;
4. îmbunătăţirea siguranţei rutiere, protecţiei mediului şi calităţii transportului public judeţean prin curse regulate;
5. garantarea respectării drepturilor și intereselor utilizatorilor serviciul public de transport județean;
6. rezolvarea problemelor de ordin economic, social și de mediu ale județului Argeş;
7. deplasarea în condiții de siguranță și de confort, inclusiv prin asigurarea de risc a persoanelor transportate, precum și a bunurilor acestora prin polițe de asigurări;
8. asigurarea executării unui serviciu public de transport judeţean suportabil în ceea ce privește tariful de transport;
9. recuperarea integrală a costurilor de exploatare, reabilitare și dezvoltare prin tarife/taxe suportate de către beneficiarii direcți ai transportului, denumiți în continuare utilizatori;
10. autonomia sau independența financiară a operatorilor de transport;
11. satisfacerea cu prioritate a nevoilor de deplasare ale populației, ale personalului instituțiilor publice și ale operatorilor economici de pe teritoriul judeţului Argeş prin servicii de calitate;
12. acordarea facilităţilor de transport unor categorii de persoane, în condiţiile legii;
13. integrarea tarifară prin utilizarea unui singur tip de legitimație de călătorie pentru toate traseele și pentru toate mijloacele de transport ale serviciului public județean;
14. dispecerizarea serviciului public de transport județean de persoane realizat prin programe permanente;
15. consultarea asociațiilor reprezentative ale operatorilor de transport, precum și ale utilizatorilor în vederea stabilirii politicilor și strategiilor locale privind serviciul public de transport județean, precum și modalitățile de funcționare a acestui serviciu.

**(2)** Consiliul Judeţean Argeş, în calitate de autoritate locală de reglementare are, în principal, următoarele atribuții:

a) elaborează proiectele de regulamente de organizare și funcționare a serviciului public de transport judeţean, în conformitate cu regulamentele-cadru existente, cu prevederile legii nr. 92/2007 și cu alte reglementări în vigoare;

b) emite licențe de traseu în serviciul public de transport județean de persoane prin curse regulate.

**(3)** Pot executa serviciul public de transport județean de persoane la nivelul judeţului Argeş operatorii de transport rutier deținători ai licențelor eliberate în condițiile legii. Aceștia pot fi:

a) societăți înființate de unitatea administrativ-teritorială;

b) societăți rezultate ca urmare a reorganizării administrative a regiilor autonome de interes județean ori a serviciilor publice de transport de specialitate subordonate autorităţii administraţiei publice locale, al căror capital social este deținut, în totalitate sau în parte, în calitate de proprietar ori coproprietar, de către unitatea administrativ-teritorială;

c) societăți comerciale cu capital social privat sau mixt, deținătoare de licențe de transport valabile;

d) servicii publice de interes județean, specializate, cu personalitate juridică, înființate și organizate în subordinea consiliului judeţean prin hotărâri ale autorităților deliberative ale unităţii administrativ-teritoriale respective.

**Art. 3.** În sensul prezentului regulament, termenii şi noţiunile utilizate se definesc după cum urmează:

1. *abatere gravă –* următoarele situații*:*

* încălcarea repetată a prevederilor privind emiterea legitimațiilor de călătorie, conform prevederilor prezentului regulament;
* efectuarea serviciului de transport public județean cu punerea în pericol a siguranței călătorilor;
* nerespectarea nivelului tarifelor de transport în vigoare, la momentul verificării acestora;
* neacoperirea capacității de transport;
* nerespectarea programului de circulație;

1. *autovehicul* – orice vehicul rutier care se deplasează prin propulsie proprie;
2. *autobuz* – autovehicul cu cel puţin 4 roţi şi o viteză maximă constructivă mai mare de 25 km/h, conceput şi construit pentru transportul de persoane pe scaune şi în picioare, şi care are mai mult de 9 locuri pe scaune, inclusiv locul conducătorului auto;
3. *autogară* – spaţiu special delimitat, amenajat şi dotat pentru a permite staţionarea autobuzelor la peroane, pentru urcarea sau coborârea persoanelor, precum şi pentru a oferi condiţii şi servicii pentru autobuze şi persoanele aflate în aşteptare;
4. *autoritate de autorizare* - compartimentul sau serviciul specializat de transport public județean din cadrul aparatului de specialitate al președintelui Consiliului Judeţean Argeş, în calitatea sa de structură locală cu atribuţii de autorizare în domeniul serviciului, care asigură, organizează, reglementează, coordonează, verifică monitorizează şi controlează prestarea serviciului de transport judeţean de persoane prin curse regulate, desfăşurat între localităţile judeţului;
5. *caiet de sarcini al licenţei de traseu* - documentul care însoţeşte licenţa de traseu, care cuprinde în principal cerinţele pentru asigurarea programului de circulaţie şi realizarea unui transport în condiţii de siguranţă şi confort;
6. *capăt de traseu*– staţia de plecare sau staţia de destinaţie a unui traseu, utilizată pentru urcarea/coborârea persoanelor, după caz, a persoanelor transportate prin curse regulate de transport rutier public;
7. *certificat de competenţă profesională* – document care atestă pregătirea profesională a unei persoane în domeniul transporturilor rutiere;
8. *control în trafic* – totalitatea acţiunilor de verificare a respectării de către operatorii de transport rutier, conducătorii auto ai acestora şi călători a prevederilor legislaţiei în domeniul transportului rutier de persoane şi se efectuează de către organele/autorităţile abilitate cu funcţii de control în acest sens, în punctele unde oprirea, staţionarea sau parcarea pe drumul public este permisă, conform prevederilor legale în vigoare, precum şi în punctele de îmbarcarea/debarcare a călătorilor;
9. *cursă* – parcursul dus-întors realizat de un autobuz între capetele de traseu, în cadrul aceluiaşi serviciu de transport public judeţean de persoane;
10. *grafic de circulaţie* – document care conţine denumirea traseului, capetele de traseu, autogările, staţiile publice aflate pe traseu, distanţele dintre acestea, orele de plecare/sosire din capetele de traseu şi din staţiile publice/autogările aflate pe traseu, zilele în care se efectuează serviciul regulat;
11. *inspecţie tehnică periodică* – operaţiune de control periodic a vehiculelor aflate în exploatare, care priveşte în principal sistemele şi componentele acestora ce contribuie la siguranţa circulaţiei, protecţia mediului şi încadrarea în categoria de folosinţă;
12. *licenţă de traseu*–reprezintă actul tehnic şi juridic emis de Consiliul Judeţean Argeş, opozabilă faţă de organele cu atribuţii de control în trafic, care atestă că operatorul are dreptul să presteze serviciul de transport public judeţean de persoane prin curse regulate cu autobuze pe un anumit traseu, conform Programului de transport aprobat;
13. *operator de transport rutier* – întreprindere care desfăşoară activitatea de transport rutier de persoane prin curse regulate;
14. *persoană desemnată -* persoana fizică care are calitatea de manager al activităţii de transport rutier, posesoare a unui certificat de competenţă profesională şi care este angajată pe bază de contract de muncă să conducă permanent şi efectiv activitatea de transport a operatorului de transport;
15. *program de circulaţie* - documentul utilizat în transportul public județean de persoane prin curse regulate, care conţine, în principal, informaţii privind traseul, capetele de traseu, lungimea traseului, staţiile pentru îmbarcarea/debarcarea călătorilor, distanţele dintre staţii şi intervalele de succedare a curselor;
16. *program de transport public judeţean -* programul propus şi aprobat de Consiliul Județean Argeş, prin care se stabilesc traseele pentru transportul public județean de persoane prin curse regulate între localităţile judeţului Argeş, programele de circulaţie, capetele de traseu, staţiile publice, numărul şi capacitatea autobuzelor necesare;
17. *serviciul de transport public judeţean*– serviciul care asigură transportul de persoane la intervale stabilite, prin trasee stabilite, persoanele fiind îmbarcate şi debarcate la puncte de oprire prestablite;
18. *serviciu regulat* – serviciu care asigură transportul de persoane la intervale stabilite, pe trasee stabilite, persoanele fiind îmbarcate şi debarcate la puncte de oprire prestabilite;
19. *staţie publică –* punctul de pe traseul unui serviciu de transport public județean de persoane prin curse regulate, amenajat corespunzător, semnalizat printr-un indicator rutier şi care să aibă în dotare un panou suplimentar pe care este ataşat orarul conform căruia opresc autobuzele pentru urcarea şi coborârea persoanelor transportate;
20. *tarif de transport / de călătorie –* tarif plătit anticipat de utilizator operatorului de transport, reprezentând contravaloarea transportului;
21. *transport rutier public judeţean –* transport rutier care se efectuează între două localităţi situate pe teritoriul aceluiaşi judeţ, fără a depăşi teritoriul judeţului respectiv;
22. *traseu* – parcursul care asigură legătura între mai multe localităţi şi/sau obiective, cuprinse între două capete, pe care se efectuează transport public judeţean de persoane prin curse regulate.
23. *utilizator al serviciului de transport public judeţean* – persoana fizicǎ sau juridicǎ beneficiarǎ a serviciului de transport public judeţean.

**Art. 4.** Indiferent de forma de gestiune a serviciului de transport public judeţean, efectuarea sa se va realiza în condiţii de siguranţă rutieră, calitate şi confort şi în concordanţă cu interesul general al utilizatorilor/călătorilor din judeţul Argeş, în conformitate cu legislaţia în vigoare.

**Art. 5. (1)** Consiliul Judeţean Argeş are următoarele atribuţii:

1. aprobarea studiilor de fezabilitate privind înființarea, reabilitarea, modernizarea și extinderea unei părți sau a întregului sistem public de transport județean, aflat în proprietatea publică sau privată a Consiliului Judeţean;
2. proiectarea și executarea lucrărilor de investiții în infrastructura tehnico-edilitară aferentă sistemelor publice de transport județean într-o concepție unitară, corelată cu programele de dezvoltare economico-socială a judeţului Argeş, cu planurile de urbanism și de amenajare a teritoriului, de protecție a mediului, cu modalitățile de realizare a serviciilor respective și în conformitate cu reglementările legale în vigoare;
3. încheierea contractelor de delegare a gestiunii serviciului public de transport județean de persoane;
4. aprobarea atribuirii licențelor de traseu pentru efectuarea serviciului public de transport de persoane prin curse regulate;
5. întocmirea și urmărirea realizării programelor de înființare, reabilitare, extindere și modernizare a sistemelor publice de transport județean, în condițiile legii;
6. asocierea intercomunitară în condiţile legii, în vederea realizării unor investiţii de interes comun în domeniul infrastructurii tehnico-edilitare aferente sistemului public de transport judeţean, precum şi administrarea acestuia.

**(2)** Biroul Autoritatea Judeţeană de Transport - constituie autoritatea judeţeană de transport şi de autorizare pentru serviciile de transport public judeţean aflat în subordinea Direcţiei Tehnice. Biroul Autoritatea Județeană de Transport, are următoarele atribuţii cu privire la serviciul de transport public judeţean de persoane prin curse regulate, în judeţul Argeş:

1. urmărirea şi asigurarea implementării prevederilor Strategiei de dezvoltare a judeţului Argeş;
2. evaluarea fluxurilor de transport de persoane și determinarea pe baza studiilor de specialitate a cerințelor de transport public local, precum și anticiparea evoluției acestora;
3. stabilirea traseelor principale și secundare și a programelor de transport privind serviciul public de transport de persoane prin curse regulate și atribuirea acestora odată cu atribuirea în gestiune a serviciului, în conformitate cu prevederile legii 92/2007; programele de transport pot fi stabilite și în baza unui studiu de mobilitate;
4. consultarea asociaţiilor reprezentative ale operatorilor de transport rutier şi ale utilizatorilor, în vederea stabilirii politicilor şi strategiilor locale privind Serviciul şi modalităţile de funcţionare a acestui serviciu;
5. stabilirea în baza Studiului de mobilitate/trafic a programului de transport de persoane judeţean prin curse regulate şi supunerea spre aprobare Consiliului Judeţean Argeş cu respectarea staţiilor de îmbarcare/debarcare prevăzute în contractul – cadru de delegare a gestiunii serviciului de transport rutier judeţean de persoane prin curse regulate în aria teritorială de competenţă a judeţului Argeş;
6. elaborarea propunerilor de actualizare periodică a traseelor și a programelor de transport în funcție de necesitățile de deplasare ale populației și în corelare cu transportul public local, interjudețean, internațional, feroviar de persoane existent, precum și corelarea între modalitățile de realizare a serviciului public de transport judeţean de persoane cu autobuze;
7. elaborarea și aprobarea normelor locale și a regulamentelor serviciilor publice de transport județean, cu consultarea asociațiilor reprezentative profesionale și patronale ale operatorilor de transport rutier, precum și a organizațiilor sindicale teritoriale din domeniu;
8. elaborarea proiectului Regulamentului şi Caietului de sarcini al serviciului de transport public judeţean de persoane prin curse regulate şi supunerea spre aprobare Consiliului Judeţean Argeş;
9. întocmirea contractului – cadru de delegare a gestiunii serviciului de transport rutier judeţean de persoane prin curse regulate şi supunerea spre aprobare Consiliului Judeţean Argeş;
10. emiterea de licențe de traseu pentru serviciile publice de transport rutier de călători efectuate cu autobuze;
11. aprobarea programului de transport public județean, precum și emiterea licențelor de traseu în serviciul public de transport județean de persoane prin curse regulate se fac cu respectarea stațiilor de îmbarcare/debarcare prevăzute în contractele de delegare a gestiunii serviciului public de transport județean de călători;
12. realizarea seturilor de date spațiale aferente serviciului public de transport, cu respectarea prevederilor Regulamentului (UE) nr. 1.089/2010 al Comisiei din 23 noiembrie 2010 de punere în aplicare a Directivei 2007/2/CE a Parlamentului European și a Consiliului în ceea ce privește interoperabilitatea seturilor și serviciilor de date spațiale (INSPIRE), cu modificările și completările ulterioare;
13. stabilirea, ajustarea și modificarea tarifelor de călătorie pentru serviciul public de transport județean de persoane, cu respectarea prevederilor legale privind modalitatea de gestionare a serviciului şi supunerea spre aprobarea Consiliului Judeţean;
14. înlocuirea licenţelor de traseu în cazul pierderii, deteriorării sau sustragerii acestora, precum şi graficele de circulaţie ale licenţelor de traseu în cazul înlocuirii autovehiculelor titulare pe trasee şi/sau actualizării programului de transport judeţean;
15. ţine evidenţa autovehiculelor titulare utilizate de către operatorii de transport rutier la prestarea serviciului de transport judeţean de persoane prin curse regulate şi urmăreşte ca înlocuirea acestora să se efectueze în condiţiile stabilite prin prezentul regulament;
16. întocmirea documentaţiei necesare aprobării de către Consiliul Judeţean Argeş privind stabilirea taxei pentru eliberarea licenţelor de traseu şi pentru înlocuirea licenţei de traseu în vederea efectuării serviciului de transport judeţean de persoane prin servicii regulate;
17. cooperează cu poliţia rutieră şi Inspectoratul de Stat pentru Controlul în Transport Rutier – I.S.C.T.R., în vederea desfăşurării activităţilor de control în trafic;
18. verifică şi controlează periodic modul de realizare a Serviciului şi, după caz, aplică sancţiuni pentru faptele ce constituie contravenţii în domeniul transportului judeţean de persoane, potrivit dispoziţiilor legale în vigoare.

# **CAPITOLUL II**

# **Efectuarea transportului public judeţean**

## SECŢIUNEA 1

## Principiile şi obiectivele efectuării transportului public judeţean

**Art. 6. (1)** Transportul public judeţean se efectuează numai în condiţiile respectării prevederilor Legii serviciilor publice de transport persoane în unitățile administrativ-teritoriale nr. 92/2007 cu modificările şi completările ulterioare, ale Ordonanţei Guvernului nr. 27/2011, cu modificările şi completările ulterioare, ale reglementărilor naţionale şi ale Uniunii Europene în vigoare din domeniul transporturilor rutiere, precum şi ale acordurilor şi convenţiilor internaţionale la care România este parte.

**(2)** Programele de transport trebuie să asigure dezvoltarea echilibrată şi eficientă, într-un mediu concurenţial real, a tuturor tipurilor de transport public de persoane, stimulându-se folosirea tipurilor de mijloace de transport care asigură grade scăzute de poluare.

**Art. 7. (1)** Transportul public judeţean se poate efectua numai cu vehicule rutiere, denumite generic mijloace de transport a căror stare tehnică corespunde reglementărilor specifice în vigoare, având inspecţia tehnică periodică valabilă, acestea fiind clasificate/încadrate corespunzător, conform prevederilor legale în vigoare.

**(2)** Pentru accesul la infrastructura rutieră, vehiculele rutiere fabricate în ţară sau în străinătate, înmatriculate sau care urmează să fie înmatriculate în România, sunt supuse omologării în vederea înmatriculării ori înregistrării şi/sau inspecţiei tehnice periodice, după caz, în conformitate cu prevederile legale în vigoare.

**(3)** Transportul public judeţean de persoane se efectuează numai cu vehicule rutiere destinate prin construcţie tipului respectiv de transport şi, după caz, dotate cu tahografe şi limitatoare de viteză, în conformitate cu reglementările în vigoare.

**Art. 8.** Transportul public judeţean se efectuează cu respectarea ansamblului reglementărilor care contribuie la îmbunătăţirea siguranţei rutiere, referitoare la condiţiile pe care trebuie să le îndeplinească mijloacele de transport, infrastructura rutieră, persoanele cu atribuţii care concură la siguranţa circulaţiei şi ceilalţi participanţi la trafic.

**Art. 9.** Efectuarea serviciului de transport public judeţean trebuie să asigure:

1. creşterea nivelului de calitate al serviciului şi de confort al utilizatorilor serviciilor publice de transport judeţean de persoane prin curse regulate;
2. accesul la serviciile de transport public judeţean;
3. asigurarea competiției dintre operatori și deschiderea pieței;
4. asigurarea transparenței în ce privește delegarea gestiunii serviciului și stabilirea tarifelor;
5. informarea publicului călător;
6. executarea transportului public judeţean de persoane prin curse regulate în condiţii de regularitate, siguranţă şi confort;
7. corelarea capacităţii mijloacelor de transport cu fluxurile de călători existente;
8. continuitatea serviciului de transport public judeţean de persoane prin curse regulate.

**Art. 10.** Este considerat serviciu public de transport județean de persoane prin curse regulate serviciul public de transport care îndeplinește cumulativ următoarele condiții:

1. se efectuează de către un operator de transport rutier, astfel cum acesta este definit și licențiat conform prevederilor Ordonanței Guvernului nr. 27/2011 privind transporturile rutiere, cu modificările și completările ulterioare;
2. se efectuează numai între localitățile judeţului Argeş, fără a depăși limitele administrativ-teritoriale ale acestuia;
3. se execută pe rute și cu programe de circulație prestabilite de către Consiliul Județean Argeş;
4. se efectuează de către operatorul de transport rutier cu mijloace de transport în comun, respectiv cu autobuze deținute în proprietate sau în baza unui contract de leasing de acesta sau de către unitatea administrativ-teritorială, înmatriculate sau înregistrate în județul Argeş;
5. persoanele transportate sunt îmbarcate sau debarcate în puncte fixe prestabilite, denumite stații sau autogări, după caz;
6. pentru efectuarea serviciului, operatorul de transport rutier percepe de la persoanele transportate un tarif de transport pe bază de titluri de călătorie eliberate anticipat;
7. autoritatea judeţeană competentă exercită competențe exclusive cu privire la acordarea licențelor de traseu operatorilor care prestează transportul rutier de călători cu autobuze în aria teritorială de competență a acesteia și de reglementare la nivel judeţean a serviciilor publice de transport călători.

## SECŢIUNEA a 2-a

## Licenţe, autorizaţii şi alte documente

## necesare pentru efectuarea transportului public judeţean

**Art. 11.** Serviciul de transport public judeţean de persoane prin curse regulate se efectuează numai de către operatorii de transport rutier care deţin licenţă de traseu valabilă.

**Art. 12.**Serviciul de transport public judeţean de persoane prin curse regulate se efectuează numai între localităţile judeţului Argeş.

**Art. 13. (1)** Operatorii de transport rutier au obligaţia de a deţine la bordul mijlocului de transport în comun, pe toată durata transportului public de persoane prin curse regulate, următoarele documente:

a) licenţa de traseu şi caietul de sarcini al acesteia eliberate de Consiliul Judeţean Argeş;

b) programul de circulaţie;

c) copia conformă a licenţei de transport;

d) legitimaţia de serviciu valabilă a conducătorului auto, din care să reiasă că este angajat al operatorului de transport;

e) contractul de leasing în original ori o copie conformă cu originalul, în cazul în care autobuzul este utilizat în baza unui asemenea contract;

f) actul prin care se dovedeşte dreptul de muncă în România, în cazul conducătorilor auto străini;

g) asigurarea pentru persoanele transportate şi bagajele acestora pentru riscuri de accidente ce cad în sarcina operatorului de transport, în copie;

h) certificatul de competenţă profesională al conducătorului auto pentru transportul rutier public de persoane, valabil, după caz;

i) certificatul de înmatriculare al autovehiculului;

j) certificatul de clasificare pe categorii al autovehiculului;

k) alte documente stabilite de legile în vigoare.

**(2)** Conducătorul mijlocului de transport în comun este obligat să prezinte la controlul în trafic documentele menţionate la punctul (1).

**Art. 14. (1)** Atribuirea în gestiune delegată a serviciului public de transport judeţean de persoane prin curse regulate se finalizează prin încheierea unui contract de delegare a gestiunii serviciului. Licenţa de traseu reprezintă actul tehnic şi juridic emis de autoritatea judeţeană competentă ca anexă la contractul de delegare a gestiunii, opozabilă faţă de organele cu atribuţii de control în trafic, care atestă dreptul unui operator de serviciu public de a presta pe un anumit traseu servicii publice de transport rutier cu autobuze.

**(2)** Licenţele de traseu pentru serviciul public de transport judeţean de persoane prin curse regulate se eliberează de către autoritatea de autorizare pe baza deciziei de acordare a gestiunii delegate realizate în urma licitaţiei sau după caz pe baza hotărârii de dare în administrare (în cazul gestiunii directe) sau a hotărârii de atribuire în gestiune delegată a serviciului de transport public judeţean, fără licitaţie, funcţie de perioada de timp aplicabilă anumitor prevederi legislative în domeniul transportului public de călători.

**(3)**Licenţa de traseu se eliberează pentru traseele cuprinse în programul de transport judeţean de persoane prin curse regulate, însoţită de caietul de sarcini al acesteia şi de programul de circulaţie.

**(4)** Licenţa de traseu se eliberează în numărul de exemplare corespunzător numărului mijloacelor de transport în comun utilizat pentru efectuarea tuturor curselor prevăzute în programul de circulaţie.

**(5)** Dovada atribuirii serviciului de transport judeţean o reprezintă licenţa de traseu, emisă de autoritatea de autorizare, pentru fiecare vehicul dovedit ca deţinut în proprietate sau în baza unui contract de leasing, utilizat în realizarea transportului conform prevederilor contractului de servicii publice.

**(6)** Modelul licenţelor de traseu a serviciului de transport public judeţean prin curse regulate şi a caietului de sarcini ale licenţelor de traseu sunt cele prevăzute în Ordinul comun 131/1401/2019 privind documentele standard şi contractul-cadru care vor fi utilizate în cadrul procedurilor de delegare a gestiunii serviciului public de transport de persoane în unităţile administrativ-teritoriale, realizat cu autobuze, troleibuze şi/sau tramvaie, şi se constituie anexă la Contractul de delegare a gestiunii Serviciului.

**(7)** Caietul de sarcini aferent licenţei de traseu cuprinde:

1. Staţiile publice, precum şi distanţele dintre acestea;
2. Orele de plecare, respectiv de sosire;
3. Zilele în care se efectuează transporturile.

**(8)** Licenţa de traseu se eliberează pentru o perioadă egală cu perioada de valabilitate a contractului de delegare a gestiunii.

**(9)** Licenţa de traseu este nominală şi nu este transmisibilă.

**(10)** Licențele de traseu și copiile conforme ale acestora, eliberate unui operator de transport nu pot fi utilizate de către alte persoane pentru a executa cu autovehiculele deținute activități de transport public.

**(11)** Pierderea, deteriorarea sau sustragerea licenţelor de traseu se comunică de către operatorul de transport rutier Consiliului Judeţean Argeş, în termen de 15 zile de la data constatării, acestea înlocuindu-se cu un document nou, cu plata tarifelor aferente.

**(12)** Pierderea sau sustragerea licenţelor de traseu se publică în Monitorul Oficial al României, Partea a III-a.

**(13)** Cuantumul taxei pentru eliberarea licenţelor de traseu şi al taxei pentru înlocuirea licenţelor de traseu, se stabileşte prin hotărâre a Consiliului Judeţean Argeş.

**(14)** Retragerea licenţei de traseu se face de Consiliul Judeţean Argeş în următoarele cazuri:

1. când nu mai sunt îndeplinite condiţiile care au stat la baza eliberării acesteia;
2. la încetarea înainte de termen, pe baza acordului de voinţă al părţilor, a contractului de delegare a gestiunii serviciului încheiat între Judeţul Argeş şi operatorul de transport rutier;
3. la încetarea înainte de termen a contractului de delegare a gestiunii serviciului încheiat între Judeţul Argeş şi operatorul de transport rutier, ca urmare a denunţării unilaterale a acestuia de către Entitatea contractantă în cazul în care interesul naţional sau local o impune;
4. la rezilierea contractului de delegare a gestiunii serviciului încheiat între Judeţul Argeş şi operatorul de transport rutier;
5. în alte cazuri stabilite prin hotărâre de Consiliul Judeţean Argeş.

**(15)** Licența comunitară, copiile conforme ale acesteia și licenţa de traseu, eliberate unui operator de transport rutier nu pot fi utilizate de către alte persoane pentru a executa cu autovehiculele deţinute activităţi de transport public.

**Art. 15. (1)** Pe parcursul executării contractului de delegare a gestiunii serviciului, operatorul de transport rutier poate înlocui un autobuz cu care a obținut licența de traseu, după notificarea Consiliului Județean Argeş, numai în următoarele situații:

1. la solicitarea motivată a operatorului de transport, alta decât situaţia de la lit. b);
2. prezintă defecţiuni tehnice.

**(2)**Înlocuirea este permisă numai cu un autobuz care are cel puțin aceeași capacitate cu cea prevăzută în programul de transport și care întrunește cel puțin cerințele tehnice și de vechime ale autobuzului înlocuit avute în vedere la atribuirea contractului de delegare a gestiunii serviciului.

**(3)**În situația prevăzută la alin. 1 lit. b, înlocuirea provizorie a autobuzului se poate face pentru perioade însumând maxim 180 de zile pe an calendaristic, în baza documentului/documentelor eliberat/eliberate de service-ul auto autorizat.

**(4)** Pe toată perioada înlocuirii, se va asigura existenţa la bordul autobuzului a licenţei de traseu.

**(5)** În cazul în care, având în vedere fluxul mare de călători existent în toate staţiile cuprinse în graficul de circulaţie, este necesară efectuarea traseului cu autobuze de capacitate mai mare decât a celor titulare, înlocuirea autobuzului titular este permisă şi cu un autobuz având capacitatea mai mare decât a celui titular şi care îndeplineşte aceleaşi condiţii cu autobuzul titular.

**(6)** Notificarea Consiliului Judeţean Argeş de către operatorul de transport cu privire la înlocuirea autobuzului se face printr-o cerere motivată a operatorului de transport, conform modelului prevăzut la Anexa nr. 1 la prezentul regulament, care va fi însoţită de următoarele documente, în copie certificată pentru conformitate, ale autovehiculelor înlocuite şi ale celor cu care se efectuează înlocuirea:

1. Certificatele de înmatriculare;
2. Cărţile de identitate;
3. Certificatele de clasificare;
4. Documentul/documentele eliberat/eliberate de service-ul auto autorizat, în situaţia prevăzută la alin. 1, lit. b).

**(6)** Caietul de sarcini al licenţei de traseu se înlocuieşte cu document nou în cazul înlocuirii prevăzută la alin. 1 lit. a).

**(7)** Autobuzele asigurate suplimentar de către operatorul de transport rutier pentru preluarea fluxurilor ocazionale de călători de pe traseele deservite sunt exceptate de la obligaţia prevăzută la alin. (1). Efectuarea unei curse de pe un traseu cu un autobuz suplimentar în acest caz, se va face cu asigurarea existenţei la bordul autobuzului a unei copii a licenţei de traseu, ştampilată şi semnată de către administratorul operatorului de transport, având înscris în mod expres: „*Subsemnatul,\_\_\_\_\_\_\_\_\_\_\_, declar pe propria răspundere, sub sancţiunea legii penale privind falsul în declaraţii, că prezentul act este conform cu originalul*”. Pe foaia de parcurs existentă la bordul autobuzului se va specifica că aceasta este dublură.

## SECŢIUNEA a 3-a

## Siguranţa rutieră

**Art. 16. (1)** În scopul prevenirii cauzelor generatoare de evenimente rutiere, operatorii de transport care efectuează servicii de transport public judeţean au obligaţia să adopte măsurile necesare pentru cunoaşterea, aplicarea şi respectarea reglementărilor legale privind siguranţa rutieră şi a condiţiilor pe care trebuie să le îndeplinească mijloacele de transport şi persoanele cu atribuţii care concură la siguranţa circulaţiei.

**(2)** Pregătirea și atestarea profesională a personalului cu funcţii care concură la siguranţa circulaţiei se realizează în conformitate cu prevederile Regulamentului (CE) nr. 1071/2009 şi ale Ordinului nr. 1214/2015 al ministrului transporturilor pentru aprobarea normelor privind pregătirea şi atestarea profesională a personalului de specialitate din domeniul transporturilor rutiere.

**(3)** Persoanele cu funcţii care concură la siguranţa rutieră sunt conducătorul auto şi persoana desemnată să conducă permanent şi efectiv activitatea de transport rutier a operatorului de transport. Aceste persoane trebuie să facă dovada că sunt apte din punct de vedere medical şi psihologic pentru ocuparea şi menţinerea în funcţie.

**Art. 17.** Operatorii de transport rutier care efectuează servicii publice de transport judeţean de persoane au următoarele îndatoriri:

* 1. să respecte reglementările legale privind omologarea, înmatricularea, efectuarea inspecţiilor tehnice periodice, repararea, întreţinerea, reglarea, modificarea constructivă şi reconstrucţia mijloacelor de transport;
  2. să utilizeze mijloace de transport a căror stare tehnică corespunde reglementărilor naţionale de siguranţă rutieră şi de protecţie a mediului înconjurător, cu inspecţia tehnică periodică/revizia tehnică periodică valabilă şi certificate/clasificate/încadrate corespunzător, conform prevederilor legale în vigoare;
  3. în intervalul dintre două inspecţii tehnice periodice/revizii tehnice periodice, să asigure menţinerea mijloacelor de transport într-o stare tehnică corespunzătoare, în vederea încadrării în normele tehnice privind siguranţa circulaţiei rutiere, protecţia mediului şi în categoria de folosinţă conform destinaţiei, utilizând în acest scop numai sisteme, echipamente, componente, entităţi tehnice, piese de schimb, materiale de exploatare şi dotări obligatorii de origine sau omologate/certificate conform legislaţiei în vigoare;
  4. să monteze, prin operatori economici autorizaţi, tahografe şi limitatoare de viteză cu aprobare de model la vehiculele pentru care acestea sunt obligatorii;
  5. să nu permită plecarea în cursă a vehiculelor care au tahograful sau limitatorul de viteză defect, nesigilat ori fără suficiente foi de înregistrare pentru efectuarea întregului parcurs al transportului;
  6. să informeze conducătorii mijloacelor de transport şi lucrătorii mobili cu privire la regulamentele interne ale societăţii şi prevederile relevante ale contractelor colective de muncă;
  7. să verifice pe foile de înregistrare sau pe cartelele conducătorilor auto utilizate modul în care aceştia respectă prevederile legale în vigoare privind perioadele de conducere şi de odihnă şi să ia măsurile necesare pentru a împiedica repetarea unor nereguli în acest sens;
  8. să verifice funcţionarea tahografului şi a limitatorului de viteză, inclusiv cu ocazia analizării diagramelor-tahograf sau a înregistrărilor stocate în memoria cardului conducătorului auto/tahografului digital, după caz;
  9. să nu permită intervenţia persoanelor neautorizate asupra tahografelor şi a limitatoarelor de viteză;
  10. să angajeze transporturile şi să întocmească programul de executare a transporturilor, astfel încât conducătorii mijloacelor de transport şi lucrătorii mobili să poată respecta prevederile legale privind timpul de lucru, de odihnă şi de repaus;
  11. să se asigure că conducătorii mijloacelor de transport respectă normele de protecţie a muncii, protecţie a mediului, prevenire şi combatere a incendiilor, pe tot timpul efectuării transportului;
  12. să permită efectuarea transporturilor numai în limita numărului de locuri înscris în certificatul de înmatriculare;
  13. să se asigure spaţii libere suficiente pentru transportul bagajelor pasagerilor;
  14. să respecte procedurile ce trebuie urmate în caz de accident şi să aplice procedurile corespunzătoare pentru a preveni producerea unor noi accidente sau a unor încălcări grave ale regulilor de circulaţie;
  15. să nu încredinţeze vehiculul destinat transportului de persoane prin curse regulate spre a fi condus de către un conducător auto care nu are atestat profesional;
  16. să se asigure că persoanele angajate în funcţii care concură la siguranţa rutieră sunt titulare ale unui certificat profesional valabil conformă reglementărilor în vigoare;
  17. să efectueze transport de persoane prin servicii regulate numai cu autobuze dotate cu aparat de marcat electronic fiscal, conform reglementărilor în vigoare. Aparatele de marcat electronice fiscale trebuie să îndeplinească toate condiţiile şi funcţiile prevăzute de legislaţia în vigoare şi vor fi utilizate la eliberarea de legitimaţii de călătorie.

**Art. 18.** Responsabilităţile ce revin persoanei desemnate să conducă permanent şi efectiv activitatea de transport sunt cele stabilite prin Ordinul ministrului transporturilor nr. 1214/2015 pentru aprobarea normelor privind pregătirea şi atestarea profesională a personalului de specialitate din domeniul transporturilor rutiere.

**Art. 19.** Conducătorii mijloacelor de transport au următoarele atribuţii şi responsabilităţi:

* 1. să transporte persoane doar în limita numărului de locuri pe scaune înscris în certificatul de înamatriculare/clasificare;
  2. să se prezinte pentru efectuarea examinării medicale şi psihologice, iniţială şi periodică, şi să respecte recomandările comisiilor medicale şi psihologice;
  3. să respecte normele şi regulile privind conducerea în condiţii de siguranţă rutieră şi conduita preventivă;
  4. să respecte regulile privind prevenirea accidentelor de muncă în circulaţia rutieră;
  5. să cunoască şi să respecte măsurile ce trebuie luate după un accident sau incident în ceea ce priveşte asigurarea vehiculului, protecţia personală şi a celorlalţi participanţi la trafic, protecţia mediului, protecţia bunurilor;
  6. să respecte perioadele de conducere şi perioadele de odihnă, conform reglementărilor legale în vigoare, şi să utilizeze corect tahograful;
  7. să nu intervină asupra tahografului sau a limitatorului de viteză pentru scoaterea acestora din uz sau modificarea caracteristicilor de funcţionare;
  8. să respecte întocmai legile şi reglementările specifice transportului rutier de persoane în vigoare;
  9. să aibă un comportament civilizat în raporturile cu utilizatorii serviciilor de transport, precum şi cu ceilalţi participanţi la trafic;
  10. să nu ţină în mână sau să folosească cu mâinile în orice mod telefonul mobil sau orice dispozitiv mobil prevăzut cu funcţia de înregistrare ori redare text, foto sau video pe durata conducerii autovehiculului;
  11. să emită bilete/legitimaţii de călătorie corespunzătoare tarifelor aferente distanţei parcurse de persoanele transportate;
  12. să oprească pentru urcarea/coborârea persoanelor transportate numai în stațiile publice de călători prevăzute în graficul de circulație;
  13. să permită accesul în mijloacele de transport a personalului autorităţii judeţene de transport care verifică, monitorizează şi controlează modul de efectuare a serviciului de transport judeţean de persoane prin curse regulate şi să prezinte documentele solicitate de către acesta;
  14. să respecte măsurile și regulile instituite la nivel național și/sau local pe anumite perioade, pentru prevenirea contaminării cu diferiți viruși și asigurarea efectuării curselor în condiții de siguranță sanitară, referitoare la igienizarea și dezinfecția autobuzului, procedurile și protocoalele din interiorul autobuzului, reguli de conduită, informarea călătorilor.

**Art. 20.** Operatorii de transport rutier care efectuează servicii de transport public judeţean de persoane vor întreprinde o investigaţie pe linie administrativă în toate cazurile de accidente de circulaţie în care au fost angajate vehiculele utilizate, indiferent de gravitatea accidentului.

**Art. 21. (1)** Rezultatele cercetării administrative vor sta la baza adoptării măsurilor ce se impun pentru eliminarea repetării cauzelor generatoare de evenimente rutiere.

**(2)** O copie a înscrisului în care s-au consemnat rezultatele cercetării administrative se comunică, în termen de cel mult 5 zile lucrătoare de la data întocmirii acestuia, Consiliului Județean Argeş.

## SECŢIUNEA a 4-a

## Condiţii privind efectuarea transportului public judeţean de persoane prin curse regulate

**Art. 22. (1)** Serviciul public de transport judeţean se administrează prin atribuire în gestiune delegată, în conformitate cu reglementările în vigoare.

**(2)** Activitățile specifice serviciului public de transport județean se organizează și se desfășoară în conformitate cu prevederile prezentului regulament elaborat de Autoritatea Judeţeană de Transport şi aprobat prin hotărâre a Consiliului Judeţean Argeş, pe baza regulamentului-cadru al serviciului public de transport județean, elaborat de autoritatea națională de reglementare competentă.

**(3)** Gestiunea serviciului de transport public judeţean prin curse regulate se va atribui prin procedură competitivă în baza Legii nr. 99/2016 a achiziţiilor sectoriale, cu modificările şi completările ulterioare, în baza unui contract de delegare a gestiunii, operatorilor de transport declaraţi câştigători. Documentaţia de atribuire, precum şi durata delegării gestiunii serviciului se stabileşte prin hotărâre a consiliului judeţean.

**(4)** Factorii de evaluare a ofertelor utilizați în aplicarea criteriului de atribuire pentru delegarea gestiunii serviciului de transport public județean, în condițiile legii, sunt prezentaţi în cadrul *Caietului de sarcini al serviciului de transport public judeţean de persoane prin curse regulate, în judeţul Argeş*.

**(5)** Atribuirea în gestiune delegată a serviciului de transport public judeţean prin curse regulate se finalizează prin încheierea contractelor de delegare a gestiunii şi eliberarea licenţelor de traseu operatorilor de transport rutier declaraţi câştigători.

**(6)** Operatorului de transport care nu semnează contractul de delegare a gestiunii sau cel care refuză semnarea contractului, nu îi va fi atribuită licenţa de traseu şi i se va reține garanția de participare constituită pentru participarea la procedura competitivă de atribuire. Grupa de trasee va fi disponibilă la următoarea procedură de atribuire.

**(7)** Se interzice titularilor contractelor de delegare a gestiunii, să încheie cu terți contracte de subdelegare a activităților de atribuire a gestiunii serviciilor publice de transport.

**(8)** Contractele de delegare a gestiunii pot fi cesionate sau novate numai în cazul în care operatorul se divizează, fuzionează ori înființează o filială, în limitele/condițiile stabilite de Regulamentul (CE) nr. 1.370/2007 și de cele ale cadrului legislativ din domeniul achizițiilor publice și cu aprobarea autorităților deliberative ale autorităților administrației publice locale.

**Art. 23. (1)** Autoritatea judeţeană competentă poate lua măsuri de urgenţă în cazul unei perturbări a serviciilor sau în cazul riscului iminent de producere a unei asemenea situaţii.

**(2)** Măsurile de urgenţă iau forma unei atribuiri directe sau a unui acord formal deprelungire a unui contract de servicii publice sau a unei cerinţe de executare a anumitor obligaţii de serviciu public.

**(3)** Operatorul de servicii publice are dreptul de a contesta decizia de impunere a executării anumitor obligaţii de serviciu public.

**(4)** Perioada pentru care un contract de servicii publice este atribuit, prelungit sau impus prin măsuri de urgenţă nu depăşeşte doi ani.

**Art. 24.** Operatorii de transport vor efectua serviciul de transport public judeţean de persoane în sistemul traficului rutier judeţean cu respectarea următoarelor obligaţii:

1. să utilizeze pe timpul executării transportului placa de traseu, cu nominalizarea operatorului de transport rutier, al indicativului de traseu şi a denumirii traseului în care să se specifice capetele de traseu şi localitatea intermediară conform programului de transport aprobat. Elementelor de informare menţionate le va fi asigurată în permanenţă vizibilitatea şi vor fi iluminate corespunzător pe timp de noapte sau în condiţii de vizibilitate scăzută.

2. să supravegheze urcarea şi coborârea pasagerilor;

3. mijlocul de transport nu trebuie să circule cu uşile deschise sau cu pasageri pe scara autovehiculului;

4. să asigure respectarea locurilor atunci când s-au emis legitimaţii de călătorie cu loc;

5. să asigure urcarea şi coborârea bagajelor din portbagajul autovehiculului;

6. să nu admită la transport în salonul autovehiculului:

- materii greu mirositoare;

- materii inflamabile;

- butelii de aragaz;

- butoaie cu carbid;

- tuburi de oxigen;

- materiale explozibile;

- filme cinematografice neambalate în cutii metalice;

- produse caustice;

- materiale sau obiecte care prin natura, formatul sau dimensiunile lor pot produce daune sau pot murdări autovehiculul, bagajele sau îmbrăcămintea călătorilor;

- obiecte sau mărfuri interzise la transport prin dispoziţiile legale.

7. efectuarea transportului public județean de persoane prin curse regulate fără a depăși numărul de locuri pe scaune prevăzut în certificatul de înmatriculare al autovehiculului;

8. să nu oprească pentru urcarea sau coborârea pasagerilor în alte locuri decât cele prevăzute în graficul de circulaţie;

9. să asigure gratuit readucerea călătorilor la punctul de plecare în cazul în care călătoria nu se poate realiza până la destinaţie din vina operatorului de transport, cu condiţia ca vehiculul să aibă copia conformă a licenţei de transport valabilă, în vederea asigurării în termen de maxim de 3 ore a transportului persoanelor rămase pe traseu;

10. să asigure preluarea călătorilor din autovehiculele rămase imobilizate pe traseu în termen maxim de 3 ore;

11. să asigure călătorii şi bagajele acestora pentru riscurile ce cad în sarcina operatorului de transport;

12. să emită legitimaţii de călătorie corespunzătoare sumelor încasate pentru călători şi bagaje;

13. să utilizeze numai legitimaţii de călătorie înseriate pentru pasageri şi bagaje, înregistrate ca documente cu regim special;

14. să nu permită călătoria decât în baza legitimaţiilor de călătorie/abonamentelor valabile, precum şi a legitimaţiilor speciale;

15. în salonul autovehiculului pot fi transportate numai bagajele de mână care pot fi ţinute în mână sau în plasa portpachet. În salonul autovehiculului nu pot fi transportate bagajele care:

- nu se încadrează în categoria bagajelor de mână;

- conţin produse neadmise la transport;

- sunt aşezate pe culoarul de acces sau pe platforma din faţă ori din spate a autovehiculului.

16. să nu admită la transport bagajele aşezate pe scaunele libere din salonul autovehiculului, chiar dacă spaţiul rămas neutilizat de către pasageri ar permite acest lucru;

17. bajajele depuse în spaţiul destinat bagajelor se manipulează numai de către conducătorul auto;

18. la cel puţin unul dintre capetele de traseu, prin registrul de mişcare, să se evidenţieze cursele proprii plecate şi sosite;

19. să execute transporturi strict în conformitate cu programul de circulaţie prin respectarea orelor şi staţiilor prevăzute în graficul de circulaţie;

20. să asigure realizarea tuturor curselor, iar în caz de imobilizare a autovehiculelor, să ia măsuri de înlocuire a acestora;

21. să anunţe atât Consiliul Judeţean Argeş, cât şi publicul călător, prin orice mijloace, cu privire la cursele care nu pot fi executate din cauză de forţă majoră sau alte cauze;

22. să asigure oprirea în toate staţiile prevăzute în programul de circulaţie pentru urcarea şi coborârea călătorilor şi bagajelor;

23. să nu blocheze staţiile publice prin parcarea autovehiculelor deţinute sau prin efectuarea unor lucrări de întreţinere/reparaţii la acestea;

24. să asigure suplimentar autovehicule pentru preluarea fluxurilor ocazionale de călători de pe traseele deservite în exclusivitate;

25. să asigure vânzarea biletelor la capetele de linie şi în autovehicul, inclusiv cu anticipaţie;

26. la emiterea abonamentelor, să respecte reglementările în vigoare;

27. să nu emită legitimaţii de călătorie peste capacitatea autovehiculului exprimată prin numărul de locuri pe scaune;

28. să accepte la transport toţi călătorii care au legitimaţii de călătorie valabile pentru cursa respectivă, în limita capacităţii vehiculului;

29. să asigure transportul gratuit al copiilor sub 5 ani;

30. cursele dubluri efectuate ocazional pentru preluarea unui flux suplimentar de călători existent temporar în punctele de îmbarcare sau cele efectuate pentru preluarea pasagerilor de la un vehicul rămas imobilizat în traseu nu se consideră curse noi; acestea se efectuează după acelaşi program de circulaţie ca al cursei dublate, în următoarele condiţii:

- depăşirea capacităţii de preluare a autovehiculului iniţial;

- menţionarea în foaia de parcurs a caracterului cursei;

- asigurarea existenţei la bordul autobuzului suplimentar a unei copii a licenţei traseu şi a caietului de sarcini a licenţei de traseu, marcată conform cu originalul, cu mențiunea reprezentantului operatorului de transport, sub sancțiunea falsului în declarații, că aceasta este conformă cu originalul.

31. autovehiculele trebuie să aibă inspecţia tehnică periodică efectuată la termen;

32. autovehiculele trebuie salubrizate, spălate şi dezinfectate;

33. în interiorul autovehiculului trebuie să existe afişat numele conducătorului auto;

34. autovehiculele trebuie să fie echipate cu instalaţie de încălzire/condiţionare a aerului în stare de funcţionare;

35. la bordul autovehiculului trebuie să existe mijloace pentru prevenirea şi combaterea incendiilor, precum şi ciocan pentru spart geamurile în caz de necesitate;

36. în perioada de iarnă autovehiculul trebuie să fie echipat corespunzător circulaţiei pe drumuri cu aderenţă scăzută;

37. autovehiculul trebuie să fie dotat cu spaţii de depozitare special amenajate pentru transportul bagajelor. Bagajele ce depăşesc capacitatea spaţiilor de depozitare pot fi transportate în remorci închise, ataşate vehiculului;

38. autovehiculele trebuie să aibă un aspect estetic corespunzător suprafața destinată reclamelor publicitare să nu depășească 50% din suprafața totală a autovehiculului;

39. autovehiculele trebuie să fie inscripţionate cu însemnele operatorului de transport rutier;

40. autovehiculele trebuie să fie dotate cu tahograf care va fi în funcţiune pe toată durata desfăşurării transportului, conform reglementărilor în vigoare;

41. în interiorul salonului autovehiculului trebuie afişat tariful de transport pe bază de bilet, pe zone kilometrice;

42. locurile din salonul autovehiculului trebuie să fie numerotate;

43. autovehiculul trebuie să aibă locuri rezervate pentru invalizi, bătrâni, femei însărcinate, persoane cu copii în braţe;

44. să execute cursele numai cu autovehicule care sunt menţionate în caietul de sarcini al licenţei de traseu;

45. operatorii de transport rutier care efectuează transport public județean de persoane prin curse regulate în județul Argeş au obligația de a transporta toate categoriile de călători care beneficiază de gratuități/facilități conform prevederilor legale în vigoare: elevi (potrivit Legii nr. 1/2011 a educaţiei naţionale, pensionari (potrivit Legii nr. 147 din 26 iulie 2000 actualizată), persoane cu handicap accentuat şi grav, asistenţii personali şi însoţitorii acestora (Legea nr. 448/2006 privind protecția și promovarea drepturilor persoanelor cu handicap);

46. operatorii de transport rutier care efectuează transport public județean de persoane prin curse regulate în județul Argeş au obligaţia de a asigura transportul elevilor în condițiile legii;

47. operatorii de transport rutier care efectuează transport public județean de persoane prin curse regulate în județul Argeş vor asigura accesul liber și nediscriminatoriu la transport, în baza documentelor stabilite de reglementările în vigoare al persoanelor prevăzute la punctul 45;

48. să asigure afișarea în fiecare stație a orelor de circulație a mijloacelor de transport proprii cu care efectuează serviciul și opresc în stația respectivă;

49. să notifice Consiliul Județean Argeş înlocuirea autobuzelor cu care au obținut licențe de traseu, cu respectarea condițiilor impuse de prezentul regulament;

50. să folosească autobuzele de rezervă menţionate în contractul de delegare a gestiunii numai în cazul unei defecţiuni tehnice sau pentru preluarea fluxului suplimentar de călători, ca dublură;

51. să asigure accesul în timp real al Consiliului Judeţean Argeş la monitorizarea autovehiculelor, a călătorilor şi a oricăror informaţii furnizate de sistemele inteligente de transport;

52. să implementeze, să asigure și să pună în aplicare măsurile și regulile instituite la nivel național, pe anumite perioade, pentru prevenirea contaminării cu diferiți viruși și asigurarea desfășurării activității în condiții de siguranță sanitară pentru personalul propriu și utilizatorii serviciului.

**Art. 25. (1)** Accesul autovehiculelor în staţiile publice este gratuit şi nediscriminatoriu pentru operatorii de transport rutier cărora li s-a atribuit gestiunea serviciului de transport public judeţean de persoane prin curse regulate, conform programelor de circulaţie.

**(2)** Accesul autovehiculelor în autogări este nediscriminatoriu pentru operatorii de transport rutier cărora li s-a atribuit gestiunea serviciului de transport public judeţean de persoane prin curse regulate, conform programelor de circulaţie.

**(3)** Încheierea contractelor între deţinătorii de autogară şi operatorii de transport rutier privind accesul în autogară nu poate fi condiţionată de efectuarea unor servicii suplimentare sau pe care operatorul de transport rutier nu le solicită.

**(4)** Amplasarea staţiilor publice se stabileşte de către autorităţile administraţiei publice locale, conform legislaţiei în vigoare.

**Art. 26. (1)** Operatorii de transport rutier vor colabora cu Consiliul Judeţean Argeş pentru evaluarea fluxurilor de călători şi determinarea pe baza studiilor de specialitate a cerinţelor de transport judeţean de persoane, prin furnizarea informaţiilor solicitate în acest scop.

**(2)** Accesul în mijloacele de transport a persoanelor desemnate de Consiliul Judeţean Argeş pentru monitorizarea fluxurilor de călători şi/sau a persoanelor desemnate în acest scop de către societatea care realizează studiul de specialitate se face pe baza legitimaţiei de serviciu/actului de identitate și a ordinului de deplasare (delegație).

**Art. 27. (1)** Operatorul va presta serviciul de transport public judeţean în conformitate cu indicatorii de calitate prevăzuţi în contractul de delegare a gestiunii.

**(2)** În cazul neîndeplinirii indicatorilor de performanţă de către operatorul de transport, entitatea contractantă va stabili în sarcina acestuia un plan de măsuri pentru îndeplinirea indicatorilor, în termen de 15 zile.

**(3)** Entitatea contractantă are dreptul de a adopta programe de măsuri ca urmare a neîndeplinirii indicatorilor de performanţă de către operatorul de transport şi de a aplica sancţiunile prevăzute în contractul de delegare a gestiunii serviciului.

**Art. 28. (1)** Programul de transport judeţean prevăzut ca anexă la contractul de delegare a gestiunii serviciului de transport public judeţean de persoane prin curse regulate se aprobă prin hotărâre a Consiliului Judeţean Argeş, după întocmirea şi avizarea acestuia de Biroul Autoritatea Judeţeană de Transport din cadrul Consiliului Judeţean Argeş.

**(2)** La întocmirea programelor de transport rutier public de persoane în trafic judeţean vor fi consultate organizaţiile patronale reprezentative, prin dezbatere publică organizată la solicitarea acestora.

**(3)** Programul de transport public judeţean poate fi actualizat în funcţie de necesităţile de deplasare ale populaţiei.

**(4)** Unităţile-administrativ teritoriale de pe raza judeţului Argeş sau alte părţi interesate pot solicita/propune modificarea programelor de circulaţie.

**(5)** În vederea întocmirii proiectului de hotărâre privind actualizarea programului de transport public judeţean, Biroul Autoritatea Judeţeană de Transport va analiza oportunitatea şi legalitatea propunerilor transmise în acest sens de către părţile interesate.

**(6)** În perioada de valabilitate, programul de transport judeţean, poate fi actualizat astfel:

1. prin prelungirea sau scurtarea traseelor existente, respectiv modificarea unuia sau ambelor capete de traseu;
2. prin introducerea de noi trasee, cu condiţia ca acestea să nu se suprapună peste traseele existente;
3. prin modificarea numărului de curse;
4. prin modificarea orelor din graficele de circulaţie;
5. prin introducerea sau, după caz, înlocuirea de staţii/autogări;
6. prin eliminarea de staţii/autogări;
7. pentru traseele din cadrul unei grupe care nu a fost atribuită în cadrul procedurii de achiziţie sectorială;
8. prin eliminarea traseelor care urmează a fi incluse în programul public local din cadrul asociaţiilor de dezvoltare intercomunitare;
9. prin modificarea zilelor din săptămână în care sunt efectuate cursele de pe traseele judeţene şi/sau a perioadei de efectuare a curselor;
10. prin modificarea capacităţii de transport.

**Art. 29. (1)** Consiliul Judeţean Argeş îşi rezervă dreptul de a suplimenta, în condiţiile legislaţiei din materia achiziţiilor sectoriale, cantitatea serviciilor, fără organizarea unei noi proceduri de atribuire, în situaţia în care devine necesară prelungirea de trasee, introducerea de curse suplimentare sau noi staţii.

**(2)** În cazul în care după încheierea contractului de delegare a gestiunii, serviciul public de transport judeţean de persoane prin curse regulate se extinde pe noi trasee prin prelungirea unor trasee existente, aceste trasee vor fi atribuite după cum urmează:

1. traseele prelungite vor fi atribuite operatorilor de transport rutier care deservesc traseele iniţiale;
2. traseele noi vor fi atribuite prin încheierea de contracte de delegare a gestiunii, conform prevederilor Legii 92/2007 cu modificările şi completările ulterioare.

**(3)** Cursele suplimentare introduse la solicitarea operatorului de transport sau cu acordul acestuia, după încheierea contractului de delegare a gestiunii, nu pot face obiectul compensaţiilor de orice fel.

**(4)** Efectuarea unei curse de pe un traseu cu un autobuz suplimentar se poate face numai în situaţia în care autobuzul utilizat în baza licenţei de traseu are capacitate insuficientă pentru preluarea tuturor persoanelor aflate la capătul de traseu.

**(5)** Efectuarea unei curse de pe un traseu cu un autobuz suplimentar prevăzută la alin. 4 se va face cu respectarea graficului de circulaţie aferent licenţei de traseu, asigurându-se existenţa la bordul autobuzului a unei copii conformă cu originalul a licenţei de traseu.

**Art. 30. (1)** Finanțarea investițiilor pentru înființarea, reabilitarea, modernizarea și/sau dezvoltarea sistemelor serviciilor publice de transport public județean de persoane se face din bugetul judeţean, din bugetul de stat sau din fonduri private, pe baza hotărârilor consiliului judeţean, cu respectarea legislației în vigoare privind finanțele publice, respectiv finanțele publice locale și a legislației în vigoare privind achizițiile publice.

**(2)** Bunurile realizate ca urmare a investițiilor pentru reabilitarea, modernizarea și dezvoltarea sistemelor serviciilor publice de transport public judeţean de persoane, finanțate din fonduri proprii ale operatorilor de transport rutier, rămân în proprietatea acestora pe toată durata contractului de delegare a gestiunii.

**Art. 31. (1)** În cazul unor abateri grave, astfel cum au fost definite prin prezentul regulament, ale operatorilor de transport, Consiliul Județean poate rezilia contractul de delegare a gestiunii serviciului și/sau să retragă operatorului licența de traseu.

**(2)** Operatorul de transport are obligația ca, la încetarea contractului de delegare a gestiunii serviciului de transport județean să asigure continuitatea prestării serviciului de transport public județean de călători pe traseele pe care operează, în condițiile stipulate în contract.

## SECŢIUNEA a 5-a

## Verificarea, monitorizarea şi controlul prestării serviciului de transport public judeţean prin curse regulate de către operatorii de transport

**Art. 32. (1)** Consiliul Județean Argeş își exercită atribuțiile privind verificarea, monitorizarea și controlul prestării de către operatori a serviciului de transport județean de persoane prin curse regulate, prin personalul Biroului Autoritatea Judeţeană de Transport.

**(2)** Personalul autorităţii judeţene de transport, numit în continuare personal de control, este împuternicit, prin dispoziţia Președintelui Consiliului Județean Argeş, să constate contravențiile și să aplice sancțiuni contravenționale în domeniul transportului rutier județean de persoane, prevăzute de Legea nr 92/2007 a serviciilor publice de transport persoane în unităţile administrativ-teritoriale, cu modificările şi completările ulterioare de legislația în vigoare și de prezentul regulament.

**(3)** Consiliul Judeţean Argeş poate stabili, prin hotărâre, potrivit OG nr. 2/2001 privind regimul juridic al contravenţiilor, cu modificările şi completările ulterioare, faptele care constituie contravenţii în domeniul Serviciului, altele decât cele prevăzute de actele normative menţionate la alin. (2) sau în alte reglementări legale.

**(4)** Exercitarea atribuțiilor de către personalul de control se face pe baza legitimației de agent constatator.

**(5)** Modelul legitimației de agent constatator, împreună cu cel al Procesului-verbal de constatare și sancționare a contravențiilor se aprobă prin dispoziția Președintelui Consiliului Județean Argeş.

**(6)** Activitățile de verificare, monitorizare și control se desfășoară în condiții de siguranță pentru traficul rutier, personalul de control și persoanele transportate în autobuzele oprite pentru efectuarea controlului și cu respectarea prevederilor legale privind protecția muncii.

**Art. 33.** Principiile care stau la baza executării controlului sunt:

1. Principiul legalității – presupune ca toate activitățile specifice controlului să fie desfășurate cu respectarea prevederilor constituției și a legislației în materie;
2. Principiul obiectivității – presupune o evaluare corectă și reală a cauzelor care au determinat neregulile și a măsurilor necesare înlăturării ori diminuării efectelor negative și integrării celor pozitive;
3. Principiul responsabilității – personalul ce execută activități de control răspunde pentru corectitudinea și plenitudinea constatărilor, precum și de acțiunile susținute în procesul de control;
4. Principiul eficacităţii – se referă la oportunitatea şi finalitatea controlului, în scopul atingerii obiectivelor propuse;
5. Principiul eficienței – are în vedere maximizarea rezultatelor activității de control în raport cu resursele utilizate: umane, financiare, de timp;
6. Principiul prevenției – presupune prevederea și identificarea posibilelor erori și nereguli și stabilirea măsurilor necesare în scopul prevenirii acestora;
7. Principiul operativității – presupune efectuarea și finalizarea la timp și în mod complet a activităților de control, într-o manieră cât mai simplificată, în vederea înlăturării disfuncționalităților constatate, cu respectarea regulilor prevăzute de lege.

**Art. 34. (1)** Personalul de control are drept de verificare, monitorizare și control în trafic în punctele unde oprirea, staționarea sau parcarea pe drumul public este permisă, conform prevederilor legale în vigoare, precum și în punctele de îmbarcare/debarcare a călătorilor.

**(2)**Controlul în trafic se efectuează numai împreună cu inspectorii I.S.C.T.R. și/ sau ai poliției rutiere.

**(3)**Controlul în punctele de îmbarcare/debarcare a călătorilor (autogări și stații publice) se poate efectua și fără reprezentanții din cadrul I.S.C.T.R. și/ sau ai poliției rutiere.

**Art. 35. (1)** Controalele în trafic pot fi controale tematice sau controale inopinate.

**(2)** Controlul tematic se execută în baza unui plan de control, întocmit de autoritatea județeană de transport și aprobat de Președintele Consiliului Județean Argeş.

**(3)** Planul de control cuprinde:

1. Zilele în care se efectuează controlul și orele de începere;
2. Traseele din programul de transport județean pe care se efectuează controlul;
3. Tematica controlului.

**(4)** Controlul inopinat se execută, de regulă, ca urmare a unor sesizări/reclamații privind modul de efectuare a serviciului de transport județean de persoane prin curse regulate, sau pentru verificarea modului de ducere la îndeplinire de către operatorii de transport rutier a măsurilor dispuse de personalul de control.

**Art. 36. (1)** Personalul de control are următoarele obligații:

1. de a cunoaște și aplica întocmai reglementările în vigoare aferente domeniului transportului rutier de persoane;
2. de a păstra cu strictețe secretul de serviciu, al acțiunilor de control, al informațiilor cu caracter confidențial, deținute ca urmare a exercitării atribuțiilor de serviciu;
3. de a nu pretinde și de a nu primi niciun fel de bunuri în natură sau bani și nici de a a-și crea avantaje în legătură cu serviciul sau prin exercitarea funcției;
4. de a deține asupra lor legitimația de control pe timpul efectuării acțiunilor de control;
5. să aibă o conduită demnă, politicoasă, civilizată și intransigentă față de cei care încalcă reglementările specifice transportului rutier de persoane.

**(2)** În exercitarea atribuțiilor, personalul de control are dreptul de a solicita prezentarea tuturor documentelor și informațiilor necesare pentru verificarea respectării reglementărilor specifice în vigoare.

**(3)** La efectuarea controlului în trafic, conducătorii autobuzelor au obligația să prezinte personalului de control toate documentele pe care trebuie să le dețină la bordul autobuzului, în conformitate cu reglementările în vigoare.

**(4)** Călătorii au obligația de a prezenta personalului de control, la solicitarea acestuia, legitimațiile de călătorie.

**Art. 37. (1)** Rezultatul controlului în trafic se consemnează pe formularul notă de constatare, prevăzut în Anexa nr. 2 la prezentul regulament, care după completare se semnează de persoana care efectuează controlul sau, după caz, pe formularul fișă de monitorizare, prevăzut în Anexa nr. 3 la prezentul regulament.

**(2)** Nota de constatare se utilizează atunci când controlul vizează modul de efectuare a serviciilor de către un operator de transport rutier pe un anumit traseu și se completează pentru fiecare autobuz care este verificat pe traseul respectiv.

**(3)** Fișa de monitorizare se utilizează atunci când controlul vizează verificarea unui număr limitat de probleme cu privire la modul de efectuare a serviciilor, fiind controlate mai multe autobuze aparținând unuia sau mai multor operatori de transport, care trec/opresc prin/în locul unde se execută controlul, într-un anumit interval de timp.

**Art. 38.** În cazul în care personalul de control constată nereguli în modul de efectuare a serviciului de transport județean de persoane prin curse regulate, procedează la sancționarea contravențională a celor vinovați și/sau poate dispune către operatorul rutier în cauză, măsuri de remediere a deficiențelor constatate.

**(2)** Operatorul de transport rutier este obligat să ducă la îndeplinire măsurile dispuse de personalul de control.

# **CAPITOLUL III**

# **Drepturi şi obligaţii**

## SECŢIUNEA 1

## Drepturile şi obligaţiile operatorilor de transport

**Art.39.** Drepturile şi obligaţiile operatorilor de transport rutier care desfăşoară activităţi de transport public judeţean de persoane prin curse regulate, sunt cele prevăzute în prezentul regulament şi în caietul de sarcini ale serviciului şi vor fi anexate la contractele de delegare a gestiunii, aprobate prin hotărâri de atribuire, de către Consiliul Judeţean Argeş.

**Art.40.** Operatorii de transport care desfăşoară activităţi de transport public judeţean de persoane prin curse regulate la nivelul judeţului Argeş, au următoarele **drepturi:**

a) operatorii de transport care îşi desfăşoară activitatea pe baza unui contract de delegare a gestiunii au dreptul să întrerupă prestarea serviciului de transport public judeţean în cazul nerespectării obligaţiilor contractuale de către Consiliul Judeţean Argeş, cu obligaţia de a notifica întreruperea prestării serviciului în termenul şi în condiţiile prevăzute în contractul de delegare a gestiunii;

b) să încaseze tarifele aferente transportului public judeţean de persoane prin curse regulate pe traseele pe care operează;

c) să actualizeze semestrial tarifele aferente transportului public judeţean de persoane prin curse regulate cu rata inflaţiei;

d) să includă în tarifele de transport percepute călătorilor primele de asigurare pentru aceştia şi pentru bagajele lor, precum şi pentru riscurile ce pot decurge din efectuarea operaţiunilor de transport, în cazul transportului public judeţean de persoane prin curse regulate pe traseele judeţene pe care operează;

e) să utilizeze patrimoniul propriu pentru asigurarea serviciului public judeţean de călători prin curse regulate;

f) să utilizeze infrastructura tehnico-edilitară a sistemului de transport public judeţean de persoane, în condiţiile stabilite conform contractului de delegare a gestiunii;

g) să beneficieze de o despăgubire adecvată şi efectivă pentru prejudiciile aduse în caz de modificare unilaterală a contractului de delegare a gestiunii de către Consiliul Judeţean Argeş, fără respectarea termenelor şi condiţiilor prevăzute în acesta;

h) în cazul nerespectării obligaţiilor contractuale de către Consiliul Judeţean Argeş, conform legislaţiei în vigoare, se pot adresa instanţei competente;

i) să solicite Consiliului Judeţean Argeş actualizarea programului de transport judeţean, pentru traseele pentru care deţin licenţe de traseu, în funcţie de nevoile de deplasare ale populaţiei;

j) să înlocuiască autobuzele cu care au obţinut licenţe de traseu, cu respectarea condiţiilor prevăzute în prezentul regulament.

**Art.41. (1)** Suplimentar faţă de obligaţiile ce decurg din prevederile secţiunilor a 3-a şi a 4-a ale cap. II, operatorii de transport rutier au următoarele obligaţii:

1. să asigure prestarea serviciului conform prevederilor contractuale şi să respecte obligaţiile stabilite prin contractele de delegare a gestiunii Serviciului şi prin prezentul regulament;
2. să respecte indicatorii de performanţă şi de calitate stabiliţi prin contractul de delegare a gestiunii;
3. să permită accesul liber şi nediscriminatoriu al utilizatorilor la serviciul de transport public judeţean;
4. să asigure respectarea drepturilor utilizatorilor în efectuarea serviciului de transport public judeţean;
5. să efectueze transportul public de persoane prin curse regulate, conform prevederilor programului de circulaţie, în condiţii de calitate, siguranţă, regularitate şi confort;
6. să asigure continuitatea serviciului de transport public judeţean de persoane prin curse regulate;
7. să coreleze capacitatea de transport cu fluxurile de călători existente;
8. să fundamenteze şi să supună Consiliului Judeţean Argeş tarifele ce vor fi utilizate în activitatea de transport public judeţean de persoane prin curse regulate;
9. să nu încarce în mod artificial costurile de operare;
10. să pună la dispoziţia publicului călător mijloace de transport care să îndeplinească condiţiile impuse de legislaţia în vigoare privind siguranţa circulaţiei şi protecţia mediului;
11. să încheie şi să onoreze contractele de asigurări pentru mijloacele de transport deţinute, precum şi asigurarea călătorilor şi bunurilor acestora, conform prevederilor legislaţiei în vigoare privind asigurările;
12. să informeze permanent călătorii cu privire la traseele, programele de circulaţie, tarifele aplicate, precum şi modificarea acestora;
13. să aplice normele de protecţie a muncii specifice activităţii desfăşurate în cadrul serviciului contractat;
14. să planifice efectuarea inspecţiilor tehnice periodice/reviziilor tehnice periodice pentru mijloacele de transport, astfel încât să se asigure respectarea programului de circulaţie şi a prevederilor reglementărilor legale în vigoare privind siguranţa rutieră;
15. să deţină la sediul social următoarele documente, în funcţie de tipul de transport public judeţean efectuat:

- asigurarea pentru persoanele transportate şi bagajele acestora pentru riscuri de accidente ce cad în sarcina transportatorului;

- cărţile de identitate ale vehiculelor, în original pentru cele deţinute în proprietate, respectiv în copie pentru cele deţinute în baza unui contract de leasing;

- contractele de leasing pentru vehiculele utilizate;

- avizele medicale şi psihologice valabile pentru persoana desemnată să conducă permanent şi efectiv activitatea de transport rutier, precum şi pentru conducătorii auto;

- toate documentele care atestă menţinerea condiţiilor iniţiale care au stat la baza eliberării licenţei de transport şi a delegării gestiunii;

- documentele doveditoare din care să rezulte angajarea în condiţii legale a persoanelor cu funcţii care concură la siguranţa circulaţiei;

- evidenţa şi planificarea inspecţiilor tehnice periodice/ reviziilor tehnice periodice pentru mijloacele de transport;

- evidenţa accidentelor de circulaţie, documentele de cercetare administrativă a accidentelor de circulaţie;

- alte documente prevăzute de reglementările legale în vigoare;

1. să comunice Consiliului Judeţean Argeş, în termenul impus, toate informaţiile, datele şi documentele soilicitate şi care se află în posesia operatorului de transport rutier;
2. să plătească despăgubiri persoanelor fizice sau juridice pentru prejudiciile aduse din culpă, conform prevederilor legale şi/sau contractuale, dacă acestea nu sunt acoperite prin poliţe de asigurare;
3. să asigure finanţarea pregătirii profesionale şi efectuarea examinărilor medicale şi psihologice ale propriilor angajaţi;
4. să pună în aplicare metode performante de management, care să conducă la reducerea costurilor de operare inclusiv prin aplicarea procedurilor concurenţiale impuse de normele legale în vigoare privind achiziţiile de lucrări sau bunuri;
5. să gestioneze serviciul public pe criterii de competitivitate şi eficienţă economică;
6. să promoveze dezvoltarea, modernizarea şi exploatarea eficientă a bazei tehnico-materiale aferente serviciului prestat;
7. să comunice Consiliului Judeţean Argeş datele de înmatriculare a autovehiculelor cu care efectuează serviciul, intervenite ulterior atribuirii licenţelor de traseu;
8. în cazul în care sesizează existenţa sau posibilitatea existenţei unei cauze de natură să conducă la reducerea activităţii, să notifice de îndată acest fapt Consiliului Judeţean Argeş, în vederea luării măsurilor ce se impun pentru asigurarea continuităţii activităţii;
9. să furnizeze Consiliului Judeţean Argeş, respectiv autorităţilor de reglementare competente conform legii, informaţiile solicitate şi să asigure accesul la documentaţiile şi la actele individuale pe baza cărora prestează serviciul, necesare verificării şi evaluării modului de prestare a serviciului;
10. să permită accesul în mijloacele de transport a personalului autorităţii judeţene de transport care controlează modul de efectuare a serviciului de transport public judeţean prin curse regulate şi să prezinte documentele solicitate de către acesta.

**(2)** În cazul în care un operator de transport efectuează transport rutier public de persoane prin curse regulate atât judeţene, cât şi locale, interjudeţene sau internaţionale, pentru transportul judeţean, operatorul de transport rutier va ţine o evidenţă separată a activităţilor desfăşurate, cu contabilitate distinctă pentru fiecare serviciu prestat, astfel încât activităţile sale, conform licenţelor de transport obţinute, să poată fi evaluate, monitorizate şi controlate.

## SECŢIUNEA a 2 - a

## Drepturile şi obligaţiile Consiliului Judeţean faţă de operatori

**Art. 42.** Consiliul Judeţean Argeş, în raport cu operatorii de transport rutier cărora li s-a atribuit gestiunea serviciului de transport public judeţean, are următoarele **drepturi**:

1. să verifice şi să controleze periodic modul de realizare a serviciului de transport public judeţean;
2. să sancţioneze operatorii de transport rutier în cazul în care aceștia nu prestează serviciul la parametrii de performanță, eficiență și calitate la care s-au obligat prin contractul de atribuire a gestiunii și caietul de sarcini;
3. să actualizeze programul de transport public judeţean, în conformitate cu cerinţele de transport ale populaţiei;
4. să convoace operatorii de transport rutier cărora li s-a atribuit gestiunea Serviciului, în vederea stabilirii măsurilor necesare pentru remedierea unor deficienţe apărute în executarea Serviciului;
5. să analizeze, să verifice și să aprobe documentațiile justificative de stabilire, ajustare sau modificare a tarifelor de călătorie propuse de operatorii de transport rutier prestatori ai serviciului, în corelare cu reglementările în vigoare vizând asigurarea ratei suportabilității costurilor pentru utilizatori.

**Art.43.**Consiliul Judeţean Argeş are următoarele **obligații** față de operatorii de transport rutier cărora li s-a atribuit gestiunea serviciului de transport public judeţean:

a) să asigure un tratament egal și nediscriminatoriu pentru toți operatorii de transport rutier;

b) să asigure accesul operatorilor de transport rutier pentru realizarea serviciului public de transport județean într-un mediu concurențial și transparent;

c) să reglementeze, prin norme locale, modul de organizare și funcționare a serviciului public de transport județean;

d) să păstreze confidențialitatea informațiilor, altele decât cele publice, cu privire la activitatea operatorilor de transport rutier;

e) să respecte obligațiile pe care și le-au asumat prin contractele de atribuire a gestiunii, inclusiv pe cele referitoare la regimul investițiilor realizate de operatorii de transport rutier din fonduri proprii.

## SECŢIUNEA a 3 - a

## Drepturile şi obligaţiile utilizatorilor

**Art. 44. (1)** Principalele **drepturi** ale utilizatorilor serviciului de transport public judeţean prin curse regulate la nivelul judeţului Argeş sunt următoarele:

a) să beneficieze, liber şi nediscriminatoriu, de serviciul de transport public judeţean;

b) să aibă acces la informaţiile publice cu privire la serviciul de transport public judeţean; Consiliul Judeţean Argeş are obligaţia de a comunica informaţii cu privire la indicatorii de calitate ai serviciului, la structura tarifară şi la clauzele contractuale care sunt de interes public;

c) să le fie aduse la cunoştinţă hotărârile Consiliului Judeţean Argeş cu privire la transportul public judeţean;

d) să se adreseze Consiliului Judeţean Argeş sau operatorilor de transport, în vederea prevenirii sau reparării unui prejudiciu direct ori indirect provocat de acestea, în condiţiile legii;

e) să solicite şi să primească, în condiţiile legii, despăgubiri sau compensaţii pentru daunele provocate lor de operatorii de transport rutier, prin nerespectarea obligaţiilor asumate prin contractele de atribuire a gestiunii Serviciului;

f) să sesizeze Consiliului Judeţean Argeş orice deficienţe constatate în efectuarea serviciilor de transport public judeţean şi să facă propuneri vizând înlăturarea acestora;

g) să fie consultaţi, direct sau prin intermediul unor organizaţii neguvernamentale reprezentative, în procesul de elaborare şi adoptare a deciziilor, strategiilor şi reglementărilor privind serviciul de transport public judeţean;

**(2)** Anumite categorii de utilizatori, persoane fizice, beneficiază, în condiţiile legii, de facilităţi pentru plata serviciului de transport public judeţean.

**Art. 45.** Principalele obligaţii ale utilizatorilor sunt următoarele:

a) să deţină legitimaţii de călătorie valabile sau alte documente de transport stabilite prin lege;

b) să achite costul legitimaţiilor de călătorie valabile pentru călătoriile pe care le efectuează, conform tarifelor menţionate lizibil pe acestea;

c) să utilizeze legitimația de transport de tip card atât la urcarea, cât și la coborârea din autobuz sau, să completeze corect și să prezinte conducătorului autobuzului documentele prevăzute de lege, atunci când beneficiază de facilități/gratuități la transportul județean de persoane prin curse regulate;

d) să nu aducă prejudicii bunurilor sistemelor de transport din domeniul public sau privat;

e) să aibă un comportament civilizat în raport cu personalul prestatorilor de servicii, cu ceilalţi utilizatori, precum şi cu personalul biroului autorităţii judeţene de transport care execută verificarea şi controlul modului de efectuare a Serviciului;

f) să nu consume băuturi alcoolice, seminţe, să nu fumeze sau să utilizeze ţigări electronice în mijloacele de transport.

# **CAPITOLUL IV**

# **Indicatori de performanţă**

**Art. 46.** Indicatorii de performanţă privind efectuarea transportului public judeţean de persoane prin curse regulate sunt următorii:

1. Curse neregulate din culpa operatorului;

2. Curse neefectuate din culpa operatorului;

3. Reclamații de la călători privind dotările de confort și calitatea serviciului:

1. Fundamentate – numărul de reclamaţii fundamentate înregistrate;
2. Rezolvate – numărul de reclamaţii fundamentate rezolvate în termen legal;
3. Nerezolvate – numărul de reclamaţii fundamentate la care călătorii nu au primit răspuns în termen legal

4. Protecţia mediului –Respectarea standardelor de poluare EURO;

5. Vehicule - Vechimea medie a vehiculelor - Vechimea medie a mijloacelor de transport;

6. Sancţiuni şi penalităţi - Cuantumul sancţiunilor şi penalităţilor plătite de operator pentru nerespectarea condiţiilor de calitate şi de mediu privind desfăşurarea transportului;

7. Respectarea prevederilor legale - Numărul abaterilor de la prevederile legale constatate şi sancţionate de personalul împuternicit privind nerespectarea prevederilor legale;

8. Accidente în trafic - Numărul accidentelor în trafic din vina personalului propriu al operatorului.

**Art. 47. (1)** Autoritatea judeţeană de transport va urmări și controla respectarea Indicatorilor de Performanţă.

**(2)** Autoritatea judeţeană de transport va sancţiona operatorii de transport rutier în cazul în care aceștia nu prestează serviciul la parametrii de performanță, eficiență și calitate la care s-au obligat prin contractul de atribuire a gestiunii și caietul de sarcini.

**(3)** Ȋn efectuarea serviciului de transport public judeţean se vor respecta indicatorii de performanţǎ prevǎzuţi în prezentul regulamentul de transport. Consiliul Judeţean Argeş poate aproba şi alţi indicatori de performanţă în efectuarea serviciului de transport public judeţean, pe baza unor studii de necesitate şi oportunitate în care se va ţine seama de necesităţile comunităţilor locale, nivelul de dezvoltare a infrastructurii tehnico-edilitare, precum şi de cerinţele reglementărilor legale în vigoare din domeniul transporturilor rutiere.

**(4)** În cazul nerespectării indicatorilor de performanță, autoritatea judeţeană de transport:

* 1. va informa la timp conducerea Consiliului Judeţean Argeş în legătură cu această nerespectare;
  2. va propune aplicarea penalităţilor corespunzătoare, stipulate în contractul de delegare a gestiunii.

# **CAPITOLUL V**

# **Răspunderi şi sancţiuni**

**Art. 48. (1)** Constituie contravenție si se sancționează cu amendă de la 500 lei la 1 000 lei operatorii de transport rutier pentru următoarele fapte:

- nerespectarea prevederilor art. 24 punctele 1, 4, 16, 17, 21, 26, 33, 38, 39, 42, 48, 49, 52.

**(2)**Constituie contravenție şi se sancționează cu amendă de la 1 000 lei la 2 000 lei operatorii de transport rutier pentru următoarele fapte:

1. nerespectarea prevederilor art. 20 și ale art. 21 alin. (2)
2. nerespectarea prevederilor art. 24 punctele 2, 3, 9, 10, 13, 14, 22, 32, 34, 37.

**(3)** Constituie contravenție şi se sancționează cu amendă de la 2 000 lei la 3 000 lei operatorii de transport rutier pentru următoarele fapte:

1. nerespectarea prevederilor art. 24 punctele 11, 12, 15, 18, 23, 25, 41, 43, 50, 51.
2. nerespectarea prevederilor art. 41 literele f, m, o, s.

**(4)** Constituie contravenție şi se sancționează cu amendă de la 3 000 lei la 4 000 lei operatorii de transport rutier pentru următoarele fapte:

1. nerespectarea prevederilor art. 24 punctul 29.
2. nerespectarea prevederilor art. 41 literele b și i.

**(5)** Constituie contravenție şi se sancționează cu amendă de la 4 000 lei la 5 000 lei operatorii de transport rutier pentru următoarele fapte:

1. nerespectarea prevederilor art. 24 punctele 6, 19, 20, 24, 27, 28, 44.
2. nerespectarea prevederilor art. 41 literele a,c, d, g, h.

**(6)** Sancțiunile contravenționale prevăzute la alin. (1)-(5) se aplică operatorilor de transport rutier care efectuează transport public județean de persoane prin curse regulate în județul Argeş.

**Art.49. (7)** Contravenţiilor menţionate în domeniul Serviciului le sunt aplicabile dispoziţiile Ordonanţei Guvernului nr. 2/2001, aprobată cu modificări şi completări prin Legea nr. 180/2002, cu modificările şi completările ulterioare, cu excepţia celor ale art. 28.

**Art. 50. (1)** Constatarea contravențiilor prevăzute la art. 48 alin. (1)-(5) se face de către împuterniciții președintelui Consiliului Județean Argeş.

**(2)** Aplicarea contravențiilor prevăzute la art. 48 alin. (1)-(5) se face de către împuterniciții președintelui Consiliului Județean Argeş.

# **CAPITOLUL VII**

# **Dispoziţii finale şi tranzitorii**

**Art. 51**. Prezentul regulament poate fi modificat și/sau completat prin hotărâre a Consiliului Județean Argeş.

**Anexa nr. 1**

**La Regulamentul de efectuare a transportui public județean de persoane prin curse regulate, în judeţul Argeş**

**Operator de transport rutier**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sediul social\_\_\_\_\_\_\_\_\_\_\_\_\_\_

C.I.F.\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Telefon (fax)\_\_\_\_\_\_\_\_\_\_\_\_\_\_\_\_\_\_

E-mail\_\_\_\_\_\_\_\_\_\_\_\_\_\_\_\_\_\_\_\_\_\_\_

Nr.\_\_\_\_\_\_\_\_din\_\_\_\_\_\_\_\_\_\_\_\_\_\_\_\_

**NOTIFICARE ÎNLOCUIRE AUTOBUZ**

**Către**

**Consiliul Judeţean Argeş**

În conformitate cu prevederile ***art. 15 din Regulamentul de efectuare a transportui public județean de persoane prin curse regulate, în judeţul Argeş****,* notificăm următoarele înlocuiri de autobuze:

|  |  |  |  |
| --- | --- | --- | --- |
| **Nr. crt.** | **Traseul pe care autobuzul este titular** | **Nr. înmatriculare**  **autobuz înlocuit** | **Nr. înmatriculare**  **autobuz cu care se**  **înlocuieşte** |
|  |  |  |  |
|  |  |  |  |
|  |  |  |  |
|  |  |  |  |

Solicităm înlocuirile din următoarele motive:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Anexăm la prezenta, în copie, certificată pentru conformitate, următoarele documente ale autobuzelor înlocuite și ale celor cu care se efectuează înlocuirea:

- cărţile de identitate;

- certificatele de înmatriculare;

*-*certificatele de clasificare;

- documentul/documentele eliberate de service-ul auto autorizat;

**Reprezentant legal**

Numele şi prenumele \_\_\_\_\_\_\_\_\_\_\_\_\_\_\_\_\_\_

Semnătura şi ştampila \_\_\_\_\_\_\_\_\_\_\_\_\_\_\_\_\_\_

**Anexa nr. 2**

**la Regulamentul de efectuarea serviciului de transport public judeţean de persoane prin curse regulate, în judeţul Argeş**

**NOTĂ DE CONSTATARE**

**Data executării controlului:**

**Denumirea operatorului de transport rutier verificat:**

**Nr. de înmatriculare al autobuzului:**

**Numele şi prenumele conducătorului auto:**

**Traseul verificat:**

**Cursa verificată:**

**Numele, prenumele şi funcţia persoanei care efectuează controlul:**

|  |  |  |
| --- | --- | --- |
| **DOCUMENTE/PROBLEME VERIFICATE** | **CONSTATĂRI** | **OBSERVAŢII** |
| **1** | **2** | **3** |
| **Licenţa de traseu** | - Existenţa la bordul autovehiculului:  **DA/NU**  **-** Licenţa de traseu este conformă cu traseul excecutat:  **DA/NU**  - Valabilitatea licenţei de traseu:  **Este / Nu este** valabilă |  |
| **Caietul de sarcini al licenţei de traseu** | - Existenţa la bordul autovehiculului:  **DA/NU**  **-** Valabilitatea caietului de sarcini:  **Este / Nu este** valabil |  |
| **Certificatul de clasificare – emis de Registrul Auto Român (R.A.R.)** | - Existenţa la bordul autovehiculului:  **DA/NU**  **-** Valabilitatea certificatului:  **Este / Nu este** valabil |  |
| **Asigurarea pentru persoanele transportate şi bagajele acestora** | - Existenţa la bordul autovehiculului:  **DA/NU**  **-** Valabilitatea asigurării:  **Este / Nu este** valabilă |  |
| **Contractul de leasing în original ori o copie conformă cu originalul, în cazul în care autobuzul este utilizat în baza unui asemenea contract** | - Existenţa la bordul autovehiculului:  **DA/NU**  **-** Valabilitatea contractului:  **Este / Nu este** valabil |  |
| **Certificat de competenţă profesională al conducătorului auto** | - Existenţa la bordul autovehiculului:  **DA/NU**  **-** Valabilitatea certificatului:  **Este / Nu este** valabil |  |
| **Certificatul de înmatriculare al autobuzului** | - Existenţa la bordul autovehiculului:  **DA/NU**  **-** Valabilitatea certificatului:  **Este / Nu este** valabil  - Efectuarea la termen a inspecţiei tehnice a autovehiculului  **DA / NU** |  |
| **Legitimaţia de serviciu a conducătorului auto** | - Existenţa la bordul autovehiculului:  **DA/NU**  **-** Valabilitatea legitimaţiei:  **Este / Nu este** valabilă |  |
| **Oprirea autobuzului în toate staţiile, conform graficului de circulaţie** | **DA / NU** |  |
| **Respectarea orelor de sosire/plecare din staţii/autogări** | **DA / NU** |  |
| **- Îmbarcarea călătorilor peste capacitatea maximă admisă a autobuzului, exprimată prin nr. de locuri pe scaune**  **- Numărul de locuri pe scaune este de ..........** | **DA / NU** | **Nr. de călători cărora nu le este asigurat locul pe scaun (dacă este cazul)=………………….** |
| **Utilizarea pe timpul executării transportului a plăcii de traseu/panoului de afişaj electronic cu nominalizarea operatorului de transport rutier, a traseului şi a tipului de transport efectuat** | **DA / NU** |  |
| **Asigurarea facilităţilor/gratuităţilor la transport prevăzute de lege** | **DA / NU** |  |
| **Transportarea de obiecte sau mărfuri interzise la transport prin dispoziţii legale sau Regulamentul de efectuare a serviciului de transport rutier judeţean de persoane prin curse regulate** | **DA / NU** |  |
| **Utilizarea la efectuarea curselor a autobuzelor înscrise la atribuirea traseelor pentru care s-au obţinut licenţe de traseu** | **DA / NU** |  |
| **Persoanele transportate posedă legitimaţii de călătorie individuale valabile** | **DA / NU** |  |
| **Emiterea de legitimaţii de călătorie corespunzătoare tarifelor aferente distanţei parcurse de persoanelor transportate** | **DA / NU** |  |
| **Utilizarea aparatelor de marcat electornice fiscale la emiterea biletelor de călătorie** | **DA / NU** |  |
| **Afişarea vizibilă în interiorul autobuzului a tarifelor de transport pe bază de bilet** | **DA / NU** |  |
| **Asigurarea de curse dubluri pentru preluarea fluxurilor ocazionale de călători** | **DA / NU** | **Este / Nu este necesar** |
| **Afişarea vizibilă în interiorul autobuzului a numelui şi prenumelui conducătorului auto** | **DA / NU** |  |
| **Respectarea prevederilor legale privind regimul special al legitimaţiilor de călătorie** | **DA / NU** |  |
| **Inscripţionarea autobuzului cu denumirea operatorului de transport** | **DA / NU** |  |
| **Existenţa în autovehicul a mijloacelor pentru prevenirea şi stingerea incendiilor precum şi a ciocanelor pentru spart geamurile în caz de necesitate** | **DA / NU** |  |
| **Existenţa în autobuz a instalaţiilor de încălzire/condiţionare a aerului în stare de funcţionare** | **DA / NU** | **Funcţionează / Nu funcţionează** |
| **Starea de curăţenie şi igienizare a autobuzului** | Este corespunzătoare  **DA / NU** |  |
| **Alte menţiuni** |  |  |

**Semnătura persoanei care efectuează controlul**

**............................................................**

**Anexa nr. 3**

**la Regulamentul de efectuarea serviciului de transport public judeţean de persoane prin curse regulate, în judeţul Argeş**

**FIȘĂ DE MONITORIZARE**

**transport public județean de persoane prin curse regulate la nivelul județului Argeş**

**Probleme verificate:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |  |  |  |  |
| --- | --- | --- | --- | --- | --- |
| **Data** | **Ora** | **Traseu** | **Operator de transport** | **Nr. înmatriculare autobuz** | **Deficiențe constatate** |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

**Personal de control:**

**Numele și prenumele**

Semnătura: